Crni Kao (Batočina)

**Crni Kao** je naselje u opštini Batočina u Šumadijskom okrugu. Prema popisu iz 2002. bilo je 446 stanovnika (prema popisu iz 1991. bilo je 492 stanovnika).

## Geografija
Teritorija sela Crni Kao nalazi se u centralnom delu Srbije. Smešten je u istočnom predelu Šumadije. Nalazi se u severnom delu opštinske teritorije Batočine.

Crni Kao se nalazi na 179 metara nadmorske visine, na 5&nbsp;km severnije od Batočine, 28&nbsp;km severnije od Kragujevca i 118&nbsp;km južno od Beograda. Kroz Crni Kao prolazi put koji povezuje Batočinu sa Račom.

## Historija
Na teritoriji Crnog Kala pronađeni su predmeti iz doba neolita. Takođe u selu su pronađeni nalazi iz vremena kada su na ovim prostorima vladali Rimljani.

Na mestu Crnog Kala je nekada bilo naselje *Topola*. Topolci su osiguravali carski put kao derbendžije. Krajem šesnaestog veka u selu je bilo jedanaest kuća. Ne zna se tačno kada se izgubila Topola i kada se umesto nje pojavio Crni Kao.

Sigurno je da je Crni Kao postojao početkom osamnaestog veka. kada su Austrijanci osvojili ove krajeve, izvršili su popis 1718. godine u kojem se Crni Kao navodi kao napušteno selo. Nakon Drugog srpskog ustanka 1815. smatran je zaseokom Batočine. Međutim već 1820. se vodi kao posebno selo u sastavu Opštine Batočina.

Crni Kao je bio u sastavu Opštine Batočina do 1872. godine, kada je došlo do sjedinjenja sa Sipićem. Već 1874. godine Crni Kao i Turčin su odlučile da se odvoje od dosadašnjih opština i obrazuju zajedničku opštinu. To je potvrđeno ukazom 3. juna 1875. godine. Međutim 1880. ponovo je Crni Kao prišao Batočini i sa njom ostao do 1898. godine. Godine 1898. Batočina je prešla u kragujevački srez, pa se Crni Kao morao odvojiti od nje i ponovo je prišao Sipiću.

### Arheološka nalazišta i spomen obeležja u Crnom Kalu
* Sastavci (neolit, rimsko doba)
* Spomenik žrtvama iz NOB-a

## Demografija
U naselju Crni Kao živi 353 punoletna stanovnika, a prosečna starost stanovništva iznosi 42,1 godina (40,2 kod muškaraca i 44,1 kod žena). U naselju ima 137 domaćinstava, a prosečan broj članova po domaćinstvu je 3,26.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Školstvo

Crni Kao je svoje đake slao u batočinsku školu do 1895. godine kada je selo dobilo svoju školu. Dok nije bila gotova škola uzeta je pod kiriju privatna kuća Miloša Markovića koja je imala tri sobe. Zatim je otkupljena kuća Vitomira Milojevića sa tri odeljenja. Ministarstvo prosvete je odobrilo otvaranje škole 1895. godine. Prve godine škola je imala pedeset i dva đaka. Škola kroz svoju istoriju nije radila samo za vreme Prvog svetskog rata.

Nova školska zgrada u kojoj škola i danas radi sagrađena je 1985. godine. Škola ima dve učionice, školsku kuhinju sa trpezarijom, nastavničku kancelariju i toalet.

Danas u Crnom Kalu postoji izdvojeno odeljenje osnovne škole „Sveti Sava“ Batočina. Nakon četvororazrednog školovanja učenici nastavljaju školovanje u Batočini. Škola je četvororazredna i u njoj predaje jedan učitelj. U školskoj 2003/04 škola je imala devetnaest učenika, a 2011/12 školu je pohađalo dvadeset učenika.

Takođe u Crnom Kalu postoji izdvojeno odeljenje dečjeg vrtića „Poletarac“ iz Batočine.

## Poljoprivreda
Poljoprivreda je vodeća privredna grana po obimu proizvodnje kao i po zaposlenosti lokalnog stanovništva.

Stočarstvo je najznačajnija grana proizvodnje u poljoprivredi u Crnom Kalu. Stočarstvo je najtraženiji deo poljoprivrede, jer njeni proizvodi (meso, mast, mleko, jaja) spadaju u glavne prehrambene proizvode stanovništva. Seljak sitnog poljoprivrednog gazdinstva u Crnom Kalu je svaštar, gaji više vrsta stoke. Gaji goveda, svinje, ovce, konje i živinu.

## Sport

U selu postoji fudbalski klub Mladost koji se takmiči  u Opštinskoj ligi Rača, poslednjem stepenu takmičenja u kome se takmiče klubovi iz Rače i Batočine. U sezonama 2009/10 i 2010/11 Mladost se takmičila rang više, u Međuopštinskoj ligi Rača-Batočine-Knić. Nakon toga klub se nije takmičio, da bi se ponovo aktivirao u sezoni 2013/14.

## Galerija

Image:Crkva u Crnom Kalu.jpg|Crkva Svetog Đorđa sagrađena 2007. godine.
Image:SpomenikNOBCrniKao.jpg|Spomenik iz narodnooslobidilačke borbe u Crnom Kalu
Image:Mladost Crni Kao - Napredak Malo Krčmare.jpg|Mladost Crni Kao - Napredak Malo Krčmare


## Reference

## Literatura
* Jeremija D. Mitrović, Batočina i okolina u prošlosti, Kragujevac 1976.
* Živojin Andrejić, Batočina sa okolinom, Batočina 1988.
* Dr Dragoljub B. Milanović, Opština Batočina, Beograd 2006.

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)